A Bizottság határozata
(2001. július 30.)
az EN-71-1: 1998 "Játékok biztonsága - 1. rész: Mechanikai és fizikai tulajdonságok" szabvány (4.20(d) szakasz) hivatkozásának a 88/378/EGK tanácsi irányelvvel összhangban történő kihirdetéséről
(az értesítés a C(2001) 1905. számú dokumentummal történt)
(EGT vonatkozású szöveg)
(2001/579/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 93/68/EGK irányelvvel [1] módosított, a játékok biztonságára vonatkozó tagállami jogszabályok közelítéséről szóló, 1988. május 3-i 88/378/EGK tanácsi irányelvre [2] és különösen annak 6. cikke (1) bekezdésére,
tekintettel a 98/48/EK irányelvvel [3] módosított, a műszaki szabványok és előírások terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv [4] 5. cikke által létrehozott állandó bizottság véleményére,
mivel:
(1) A 88/378/EGK irányelv 2. cikke előírja, hogy a játékokat csak abban az esetben lehet forgalomba hozni, ha azok előrelátható módon történő használat esetén - szem előtt tartva a gyermekek szokásos viselkedését - nem veszélyeztetik a használók vagy a harmadik felek biztonságát és/vagy egészségét.
(2) A 88/378/EGK irányelv 5. cikke szerint vélelmezett a játékok megfelelősége az irányelv 3. cikkében említett alapvető biztonsági követelményeknek, amennyiben kijelentik, hogy azok megfelelnek azon harmonizált szabványoknak, amelyek hivatkozásait az Európai Közösségek Hivatalos Lapjában hirdették ki.
(3) A tagállamoknak közzé kell tenniük a harmonizált szabványokat átültető nemzeti szabványok hivatkozásait.
(4) A 88/378/EGK irányelv 6. cikke szerint Németország és Ausztria értesítést küldött, amelyben hivatkozott a védzáradékra az EN 71 "Játékok biztonsága - 1. rész: Mechanikai és fizikai tulajdonságok" - 1998. évi szabvány kiadás 4.20(d) szakaszára vonatkozólag; indokuk alapja az volt, hogy a hangnyomásnak a fültől 50 cm-es távolságban mért 140 dB csúcsértéke túl nagy, és károsíthatja a gyermekek hallását.
(5) A Bizottság, a Németország és Ausztria által benyújtott információ megvizsgálása és a 98/34/EK irányelvvel létrehozott állandó bizottság véleményének kézhezvétele után, 1999. július 20-án úgy határozott, hogy eláll az 1998. évi EN 71-1 szabvány 4.20(d) szakaszának az Európai Közösségek Hivatalos lapjában való kihirdetésétől, amelyre vonatkozólag nem áll fenn a 88/378/EGK irányelv rendelkezéseinek való megfelelés vélelmezhetősége.
(6) A Bizottság a 88/378/EGK irányelv keretében közleményt [5] adott ki, amely számos, az Európai Szabványügyi Bizottság (CEN) által 1998. július 15-én elfogadott európai harmonizált szabványt sorol fel. Ez a közlemény magában foglalja a játékok biztonságáról szóló 1998. évi EN 71-1 szabványt, de nem foglalja magában a csapódógyutacsot használó játék által kibocsátott hangnyomás súlyozott csúcsértékét.
(7) A kihagyás indoka az, hogy az 1998. évi EN 71-1 szabvány 4.20(d) szakasza nem tudja biztosítani az előrelátható módon használt játékok biztonságát - szem előtt tartva a gyermekek szokásos viselkedését -, ahogyan azt a 88/378/EGK irányelv 2. cikke megköveteli.
(8) Az 1998. évi EN 71-1 szabvány 4.20(d) szakasza szerint a csapódógyutacsot használó játék által kibocsátott hangnyomás súlyozott csúcsértéke (Lpc peak) nem lépheti túl a 140 dB-t: a mérési ponton mért 140 dB körülbelül 2,5 cm-es távolságban 150-160 dB-nek felel meg. A 140 dB-es határérték 2001. július 31-ig marad hatályban, ezután a határérték 125 dB-ben kerül megállapításra,
ELFOGADTA EZT A HATÁROZATOT:
1. cikk
Az Európai Szabványügyi Bizottság (CEN) által 1998. július 15-én elfogadott, és a mellékletben szereplő, a "Játékok biztonsága - 1. rész: Mechanikai és fizikai tulajdonságok" EN 71 harmonizált szabvány hivatkozásának az Európai Közösségek Hivatalos Lapjában való kihirdetéséhez a következő tájékoztatót kell csatolni:
"Az 1998. évi EN 71-1 szabvány 4. záradéka (20) bekezdésének d) pontja csak 2001. augusztus 1-jétől vélelmezi a 88/378/EGK irányelv rendelkezéseinek történő megfelelést. A 4.20(d) szakasz kimondja, hogy a csapódógyutacsot használó játék által kibocsátott, a szabványban meghatározott módon mért hangnyomás súlyozott csúcsértéke (Lpc peak) nem lépheti túl a 125 dB-t."
2. cikk
Azokban az esetekben, ahol a 88/378/EGK irányelv 5. cikkének (1) bekezdése szerint a tagállamok kihirdetik a nemzeti szabványokba átültetett 1998. évi harmonizált EN 71-1 szabvány hivatkozásait, e kihirdetéshez az 1. cikkben meghatározottal azonos szövegű tájékoztatót kell csatolniuk.
3. cikk
Ezt a határozatot 2001. augusztus 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2001. július 30-án.